《复次无题四首答李时荣黄门 其三》
明代·江源

暑去寒来会晤难，芙蓉花发石榴残。梦回长信金根远，人去龙沙玉箸乾。

桂子倚云擎露重，女萝延蔓挟霜寒。玉颜久谢朱铅饰，只恐傍人作俗看。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。